**บทที่ 1**

**บทนำ**

* 1. **ความเป็นมาและความสำคัญของโครงงาน**

เอเชียทีค เดอะ ริเวอร์ฟร้อนท์ (Asiatique The Riverfront) เป็นศูนย์การค้าและ แหล่งท่องเที่ยวเชิงประวัติศาสตร์ที่ตั้งอยู่ทางทิศตะวันออกของแม่น้ำเจ้าพระยา อยู่ระหว่าง ซอยเจริญกรุง 72-76 ถนนเจริญกรุง แขวงวัดพระยาไกร เขตบางคอแหลม กรุงเทพมหานคร สถานที่นี้มีการปรับปรุงและเปลี่ยนโครงสร้างของพื้นที่โรงงานเก่าให้กลายเป็นพื้นที่ชอปปิ้งและ อาหารริมน้ำ ภายใต้แนวคิด Festival Market and living Museum แบ่งเป็น 4 ย่านหลัก ได้แก่ ย่านเจริญกรุง ย่านกลางเมือง ย่านโรงงาน และจุดชมวิว ที่มีบรรยากาศแสดงถึงความรุ่งโรจน์ของ ถนนเจริญกรุงในช่วงสมัยรัชกาลที่ 5 [1]

งานวิจัย [2] วิเคราะห์และนำเสนอเส้นทางท่องเที่ยวที่สั้นที่สุดในการตามรอยประวัติศาสตร์ของรัชสมัย ร. 5 ทั้ง 7 สถานที่ภายในเอเชียทีค ได้แก่ หลุมหลบภัยสมัยสงครามโลก รางรถโบราณ โรงเลื่อยเก่า เครนโรงเลื่อย ซุ้มโกดังสินค้า 100 ปี ท่าเรือประวัติศาสตร์และเครนยกของริมน้ำ โดยให้ทางเลือกในการเดินทางไป - กลับทางรถ และ/หรือทางเรือ กำหนดมีเงื่อนไขในการเที่ยวชมว่า ต้องเดินครบทั้ง 7 แห่งและต้องไม่เดินทางซ้ำสถานที่เดิม งานวิจัยดังกล่าวได้เน้นการวิเคราะห์เส้นทางการเดินเท้าสั้นที่สุดสำหรับเที่ยวชมให้ครบทั้ง 7 สถานที่ และได้เผยแพร่ผลการวิเคราะห์ในเล่มรายงานการประชุมวิชาการ แต่ยังไม่ได้นำเสนอสารสนเทศนี้ด้วยเว็บแอปพลิเคชัน หรือนำเสนอสารสนเทศเส้นทางการเดินเท้าให้กับนักท่องเที่ยวได้เข้าถึง และใช้ประโยชน์อย่างเป็นรูปธรรม ซึ่งในความเป็นจริงนั้นนักท่องเที่ยวอาจไม่ได้ต้องการเที่ยวให้ครบทั้ง 7 สถานที่ แต่อาจสนใจเยี่ยมชมเพียงบางสถานที่ ดังนั้นระยะทางและเวลาที่ใช้ในการเดินเที่ยวต่างจากงานวิจัย [2] และต่อยอดพัฒนางานให้ยืดหยุ่น ตรงกับความต้องการของนักท่องเที่ยวให้มากยิ่งขึ้น

ด้วยข้อจำกัดและเงื่อนไขในการเดินเที่ยวของงานวิจัย [2] ดังกล่าวทางคณะผู้จัดทำโครงการจึงนำเสนอการพัฒนาเว็บแอปพลิเคชันเพื่อแสดงเส้นทางท่องเที่ยวตามรอยประวัติศาสตร์ ร. 5 ในเอเชียทีคให้ลดข้อจำกัดในการเดินทางลงโดยผู้ใช้งาน (นักท่องเที่ยว) ต้องเลือกกำหนดจุดเริ่มต้นและจุดสิ้นสุด แล้วกำหนดจำนวนสถานที่ขั้นต่ำ 3 สถานที่ และแสดงเส้นทางที่สั้นที่สุด ช่วยอำนวยความสะดวกในการเดินทางท่องเที่ยวให้กับนักท่องเที่ยวทั้งชาวไทยและชาวต่างชาติ พร้อมทั้งเป็นการประชาสัมพันธ์สถานที่ท่องเที่ยวเชิงประวัติศาสตร์ภายในเอเชียทีค ให้กับนักท่องเที่ยวที่สนใจท่องเที่ยวกรุงเทพมหานครผ่านทางเว็บแอปพลิเคชันแสดงเส้นทางเดินเที่ยวในเอเชียทีค ที่คณะผู้จัดทำได้พัฒนาขึ้นในโครงงานนี้

**1.2 วัตถุประสงค์ของโครงงาน**

1.2.1 เพื่อวิเคราะห์และออกแบบเว็บแอปพลิเคชันแสดงวิถีเดินเที่ยวในเอเชียทีค

1.2.2 เพื่อหาเส้นทางที่สั้นที่สุดจากจุดเริ่มต้น ให้สามารถเที่ยวได้ครบตามจำนวนสถานที่ที่ผู้ใช้งานกำหนด

1.2.3 เพื่อพัฒนาเว็บแอปพลิเคชันแสดงวิถีเดินเที่ยวในเอเชียทีค

1.2.4 เพื่อทดสอบฟังก์ชัน และประเมินความพึงพอใจของผู้ใช้งานเว็บแอปพลิเคชันฯ นี้

**1.3 ขอบเขตของโครงงาน**

1.3.1 สถานที่ท่องเที่ยวตามรอยประวัติศาสตร์รัชสมัย ร. 5 ทั้ง 7 จุด ได้แก่ หลุมหลบภัย สมัยสงครามโลก รางรถโบราณ โรงเลื่อยเก่า เครนโรงเลื่อย ซุ้มโกดังสินค้า 100 ปี ท่าเรือประวัติศาสตร์และเครนยกของริมน้ำ

1.3.2 เว็บแอปพลิเคชันฯ อนุญาตให้ผู้ใช้งานทุกคนเข้าใช้งานได้โดยไม่ต้องลงทะเบียน เข้าใช้งาน

1.3.3 เว็บแอปพลิเคชันฯ มีฟังก์ชันให้ผู้ใช้งานเลือกเดินทางด้วยรถหรือเรือ เพื่อระบุจุดอ้างอิงเริ่มต้น (ขามาถึงเอเชียทีค) และระบุจุดอ้างอิงสิ้นสุดของการเดินทาง (ขากลับออกจากเอเชียทีค)

1.3.4 จุดอ้างอิงเริ่มต้นและจุดอ้างอิงสิ้นสุดที่ใช้ในการเดินทาง เลือกจากท่าเรือเอเชียทีคสำหรับการเดินทางด้วยเรือ และ/หรือป้ายรถประจำทางสำหรับการเดินทางด้วยรถ

1.3.5 เว็บแอปพลิเคชันฯ มีฟังก์ชันให้ผู้ใช้งานระบุจำนวนจุดท่องเที่ยวจาก 3 ถึง 7 สถานที่

1.3.6 เว็บแอปพลิเคชันฯ สามารถแสดงเส้นทางเดินเที่ยวที่สั้นที่สุดด้วยภาพแผนที่ ครบทุกจุดที่ ผู้ใช้ได้กำหนดจำนวนสถานที่ไว้

1.3.7 ลำดับของสถานที่ทั้ง 7 ซึ่งเว็บแอปพลิเคชันฯ แนะนำให้กับนักท่องเที่ยว ได้เรียงจากสถานที่ที่ใกล้ที่สุดกับจุดอ้างอิงเริ่มต้น (นักท่องเที่ยวเลือก) เนื่องจากไม่ปรากฎข้อมูลการจัดลำดับความนิยม

1.3.8 เว็บแอปพลิเคชันฯ มีฟังก์ชันให้ผู้ใช้งานดาวน์โหลดแผนที่การเดินทาง

1.3.9 เว็บแอปพลิเคชันฯ สามารถแสดงหน้าต่างแจ้งเตือนเพื่อขอให้นักท่องเที่ยวรีวิวด้วยจำนวนดาว (ดาว 1 ถึง 5 ดวง) เป็นเกณฑ์แสดงความพอใจในการใช้งานจาก ปรับปรุง ควรปรับปรุง พอใช้ ดี และดีมาก ตามลำดับ

1.3.10 เว็บแอปพลิเคชันฯ ได้พัฒนาขึ้นด้วยเครื่องมือดังนี้

(ก) โปรแกรม Visual Studio Code

(ข) โปรแกรม XAMPP

(ค) โปรแกรม Figma

(ง) โปรแกรม Adobe Photoshop

**1.4 ประโยชน์ที่คาดว่าจะได้รับ**

1.4.1 นักท่องเที่ยวได้ทราบข้อมูลเกี่ยวกับสถานที่ 7 แห่งดังกล่าวในเอเชียทีค

1.4.2 นักท่องเที่ยวสามารถทราบเส้นทางที่สั้นที่สุดในการเดินภายในเอเชียทีคได้ตามต้องการจากจำนวนสถานที่ 7 แห่ง ซึ่งตั้งอยู่ไม่ไกลจากจุดเริ่มต้นที่เดินจากขามาถึง

1.4.3 ช่วยลดเวลาของนักท่องเที่ยว ในการค้นหาข้อมูลเกี่ยวกับสถานที่ท่องเที่ยวในกรุงเทพฯ โดยเฉพาะอย่างยิ่งในย่านเจริญกรุง